Led Zeppelin

Led Zeppelin var et bluesbasert hardrock og heavy metalband (også supergruppe) fra England, Storbritannia som ble dannet i 1968. Bandet var et av verdens mest populære på 1970-tallet. Gruppen fikk sitt gjennombrudd i 1969 med debutalbumet Led Zeppelin. Bandet ble oppløst i 1980, etter trommeslager John Bonhams død. Led Zeppelin ga sjelden ut singler og fokuserte på album (såkalt «album oriented rock»). Bandet regnes blant de viktigste pionerene innen hardrock og heavy metal. Musikken deres inkorporerte også folkrock, spesielt på Led Zeppelin III som ble utgitt i 1970.

Selv om de er kjent for å være pionerer innen hardrock- og heavy metal-sjangrene, har bandet integrert elementer av blues, rockabilly, reggae, soul, funk, keltisk musikk, indisk musikk, arabisk musikk, folkemusikk, pop og til og med latinamerikansk og countrymusikk også i sangene sine. Andre bemerkelsesverdige påvirkninger for bandets musikk og symbolikk var okkultisme (mer spesifikt litterære verk av Rudolf Koch eller James Churchward for eksempel), gammel egyptisk spiritualitet, norrøn spiritualitet, keltisk spiritualitet, indisk spiritualitet og J.R.R. Tolkiens «legendarium».

Led Zeppelin har solgt over 300 millioner plater verden over. Bandet var per august 2022 det nest mestselgende bandet i historien, bare slått av The Beatles. Dersom man også regner med artister, var Led Zeppelin nummer fire, bak The Beatles, Garth Brooks og Elvis Presley. Albumet Led Zeppelin IV, med sanger som «Black Dog», «When the Levee Breaks» (et cover etter Kansas Joe McCoy og Memphis Minnie) og «Stairway to Heaven», er solgt i 22 millioner eksemplarer i USA alene.

 Musikere 
miniatyr|De fire symbolene til hvert medlem av Led Zeppelin (fra venstre til høyre): Jimmy Page (et esoterisk sigil for Saturn), John Paul Jones (en triquetra, et gammelt keltisk symbol), John Bonham (tre sammenlåste sirkler, også kjent som de borromeiske ringene, som representerer treenighetssymbolet) og Robert Plant (den sirklede fjæren som representerer det gamle egyptiske konseptet Maat).

Led Zeppelin bestod av fire musikere. Alle bidro til låtskrivingen, men det var i hovedsak Jimmy Page og Robert Plant som skrev sangtekstene, mens Jimmy Page sto for det meste av musikken og produserte samtlige av deres album.

 Robert Plant (vokal, munnspill og perkusjon) 
 Jimmy Page (elektriske og akustiske gitarer, pedal steelgitar, bass, mandolin, dulcimer, theremin og også bakgrunnsvokal) 
 John Paul Jones (bass, kontrabass, orgel, piano, mandolin, mellotron, synthesizere og bakgrunnsvokal) 
 John Bonham (trommer og perkusjon og bakgrunnsvokal)

 Historie 
 Starten 1968–1971 
miniatyr|høyre|Led Zeppelin i 1971, fra venstre til høyre: John Paul Jones, Jimmy Page, John Bonham og Robert Plant. 

Bandet ble startet i 1968 i Birmingham i England, etter at The Yardbirds, et band som Jimmy Page spilte i, ble oppløst. Page fikk lov av de andre i The Yardbirds til å bruke navnet og spille ferdig resten av konsertene bandet var booket til i Skandinavia. Det var Page og bassisten Chris Dreja som skulle sette sammen et nytt band. Page ønsket å danne en gruppe med seg selv og Beck på gitar og The Whos trommeslager Keith Moon og bassist John Entwistle. Som vokalist var både Donovan, Steve Winwood og Steve Marriott i diskusjonen. Page ville først ha Terry Reid som vokalist, men han takket nei og foreslo i stedet Robert Plant. Senere fant de trommeslageren John Bonham. Bandet kalte seg The New Yardbirds og spilte noen konserter i Skandinavia som The Yardbirds ikke fikk spilt før de ble oppløst.

Bandet skiftet deretter navn til Led Zeppelin. I november 1968 inngikk manageren deres en avtale med Atlantic Records, den største av sitt slag for et nytt band. De hadde sin første opptreden på Brøndby Pop Club i København i Danmark, 7. september 1968, og spilte siden en rekke konserter i USA. I juli 1969 var Led Zeppelin et av hovedbandene på Schaefer Music Festival i New York Citys Central Park, sammen med blant andre Chuck Berry, Miles Davis, B.B. King, The Beach Boys og Frank Zappa.

 Led Zeppelin 

miniatyr|Albumets omslag var inspirert av dette bildet, som viser LZ 129 Hindenburg, en zeppeliner, i brann i 1937 i New Jersey.
Ikke lenge etter turneen i USA ga bandet ut albumet Led Zeppelin, som kom i salg 12. januar 1969. Albumet inneholdt en blanding av blues, hardrock og folkrock. Instrumentalsangen Black Mountain Side er en coverversjon av Bert Janschs «Black Water Side» (en tradisjonell irsk sang) fra studioalbumet hans Jack Orion, utgitt i 1966.

Page sa senere i et intervju at albumet tok rundt 36 timer å spille inn, inkludert miksing. Manageren Peter Grant mener det kostet dem  britiske pund å produsere, det var med omslag på selve platen. I løpet av 1975 hadde albumet tjent inn over  dollar.

 Led Zeppelin II 

I det første året Led Zeppelin eksisterte fullførte bandet fire turneer i USA og fire i England samtidig som det utga sitt andre album, Led Zeppelin II. Nesten hele albumet ble spilt inn mens det var på turné i Nord-Amerika. Det ble en større suksess enn det første og kom opp til førsteplass på listene i USA og i England.

 Led Zeppelin III 

miniatyr|høyre|Sanger til Led Zeppelin III (og, i mindre grad, også Physical Graffiti) ble skrevet av Robert Plant og Jimmy Page i hytta Bron-Yr-Aur (dvs. «gullhaug» på walisisk), en steinhytte fra 1700-tallet fra Gwynedd i Snowdonia National Park nær byen Machynlleth i Wales. Dette var en sommerhytte som familien Plant pleide å dra til på 1950-tallet. Flere sanger komponert i denne hytta ble også gitt ut på studioalbumene Led Zeppelin IV (1971) samt Houses of the Holy (1973). I dag er Bron-Yr-Aur en privatbolig.

For å skrive det tredje albumet dro Jimmy Page og Robert Plant i 1970 til Plants hytte «Bron-Yr-Aur». Der var det ikke strøm, og albumet er derfor mer akustisk enn tidligere utgivelser. Sangen «Bron-Y-Aur Stomp» er en coverversjon av Bert Janschs «The Waggoners Lad», en tradisjonell sang (fra studioalbumet hans med tittelen Jack Orion som ble utgitt i 1966). Den var sterkt påvirket av folk og keltisk musikk.

 1970–1975 
I femårsperioden 1970–1975 ga bandet ut albumene som solgte mest.

 Led Zeppelin IV 

miniatyr|Coveret til Led Zeppelin IV har et fargelagt fotografi av en stråmann i Wiltshire, tatt av Ernest Howard Farmer. Fotografiet ble opprinnelig kjøpt av Robert Plant and Jimmy Page fra en antikvitetsbutikk i Reading, England (som ligger i nærheten Jimmy Pages hjem i Pangbourne, Berkshire). Albumets omslagsbilde er også en referanse til eremitt-tarotkortet (i oppreist stilling).
miniatyr|Led Zeppelin IV er et av de mest populære rockestudioalbumene i musikkhistorien. Det er også et av de mest solgte albumene i musikkhistorien.

Led Zeppelins fjerde album ble utgitt 8. november 1971. På omslaget var det verken bandnavn eller tittel, men på innsiden av coveret var det noen symboler: 50px|Led Zeppelin IV. Albumet har ingen tittel, og blir som oftest kalt Led Zeppelin IV eller Four Symbols. I et intervju med bladet Rolling Stone kalte Plant det bare The Fourth Album.

Dette albumet var en blanding av hard rock, som sporet «Black Dog», og akustisk, som sporet «Going to California», som var en hyllest til Joni Mitchell. Sporet «Rock and Roll» var en hyllest til tidlig rock på 1950-tallet.

Albumet inneholder også «Stairway to Heaven», som ble en kjempehit på rockradiostasjoner, til tross for at sangen aldri ble utgitt på singel. I 2005 hadde bladet Guitar World en avstemning hvor leserne stemte frem «Stairway to Heaven» for å ha den beste gitarsoloen noensinne.

 Houses of the Holy 

Houses of the Holy ble utgitt i 1973. Dette albumet var mer eksperimentelt og hadde lengre spor med synthesizere og Mellotron. Sangen «Houses of the Holy» er ikke på dette albumet, til tross for at den ble spilt inn på samme tid. Den er å finne på Physical Graffiti. 

Albumet toppet listene, og Led Zeppelin fulgte opp med en turné i USA der banet fylte opp store arenaer. I Tampa Stadium i Florida spilte det for  og slo dermed rekorden til The Beatles på Shea Stadium i New York i 1965. De fylte Madison Square Garden i New York tre ganger. Disse konsertene ble filmet, men filmen «The Song Remains the Same» ble utsatt til 1975.

I 1974 tok bandet en pause fra turneer og konserter og opprettet sitt eget plateselskap, Swan Song Records. Det fikk navnet etter en sang bandet lagde, men ikke ga ut.

 Physical Graffiti 

miniatyr|høyre|Omslagsbildet til Physical Graffiti ble inspirert av boligblokken på St. Mark's Place 96 og 98 i East Village i New York City. 

24. februar 1975 kom Led Zeppelins første og eneste dobbeltalbum, Physical Graffiti. Dette var det første albumet som ble gitt ut på plateselskapet Swan Song. Det inneholdt femten spor. Åtte av dem ble spilt inn på Headley Grange i 1974, de resterende sporene var spilt inn tidligere, men hadde ikke vært på noe album. Albumet har solgt over 16 millioner eksemplarer, noe som tilsvarer 16 x platina.

Etter at dette albumet var utgitt, dro bandet på turné. I mai 1975 spilte det fem utsolgte konserter på Earls Court Arena i London. Opptak fra disse konsertene kom ut på DVD-en Led Zeppelin DVD i 2003.

 1976–1980 
I 1976 hadde Led Zeppelin solgt mer enn noen band tidligere, inklusive The Rolling Stones. Konsertene inneholdt avanserte lysshow og større sceneplass. Men på tross av all suksess hadde gruppen også problemer, som for eksempel dødsfallet til Robert Plants sønn og heroin-misbruket til Jimmy Page. I 1980 døde John Bonham av det som er antatt å skyldes alkoholmisbruk, noe som betydde slutten på Led Zeppelin.

 Presence 

Etter de suksessfulle konsertene på Earls Court, tok bandet en ikke-planlagt pause fra turnélivet. I august 1975 var Robert Plant og hans kone Maureen involvert i en alvorlig bilulykke under en ferie på Rhodos i Hellas. Siden Plant derfor ikke kunne være med på turné, ble det en lengre pause enn ventet. I august og september var han på øya Jersey i Den engelske kanal, sammen med Bonham og Page. Bandet dro videre til Malibu i California. Det var der det meste av Presence ble skrevet. 

Led Zeppelin utga albumet i mars 1976. Stilen var noe forandret til mer rett fram gitar-jams i stedet for akustiske ballader og innviklede arrangementer som på de foregående albumene. De fikk blandet tilbakemeldinger fra både fans og kritikere. Under innspillingen av Presence begynte Pages heroin-misbruk.

Til tross for variert tilbakemelding, mener Jimmy Page at Presence er hans favorittalbum, og åpningssporet «Achilles Last Stand» den beste låta til Led Zeppelin. Robert Plant mener også at Presence er det albumet som låter mest «Led Zeppelin» av alle deres album.

 The Song Remains the Same 

På grunn av Plants skade fra bilulykken i 1975, fikk ikke Led Zeppelin turnert i 1976, men fikk tid til å gjøre ferdig sin konsertfilm The Song Remains the Same og filmmusikken til den. Dette var de eneste filmopptakene av bandet som fantes fram til BBC Sessions i 1997. Det var film fra bandets tre konserter i Madison Square Garden i juli 1973 og resten av turneen i USA.

Filmen hadde premiere i New York 20. oktober 1976, men ble ikke godt tatt imot av kritikere eller fans. Den ble spesielt dårlig mottatt i England.

I 1977 var det planlagt en ny stor turné i Amerika, men den var plaget av diverse problemer. Under en konsert på Tampa Stadium 3. juni måtte de avbryte konserten på grunn av lyn og torden. Da ble det opptøyer blant publikum, flere ble skadet og arrestert. Politiet måtte bruke tåregass for å få kontroll over situasjonen.

Etter sin opptreden på «Days on the Green»-festivalen i Oakland, ble John Bonham og flere i bandets støtteapparat, inkludert manager Peter Grant, arrestert etter at en av medarbeiderne til promotøren Bill Grahams var blitt banket opp. Den andre konserten deres i Oakland skulle bli bandets siste opptreden i USA. Etter den konserten fikk de vite at Plants fem år gamle sønn var død av et magevirus, og resten av turneen ble avlyst.

 In Through the Out Door 

I desember 1978 var bandet i studioet igjen, denne gangen i Polar Studios i Stockholm. Resultatet ble In Through the Out Door, som fikk ulike tilbakemeldinger fra kritikerne, men albumet kom fortsatt raskt opp på 1.-plass på de amerikanske og de britiske hitlistene. Etter to uker kom det inn på Billboards albumliste. 

Robert Plant vurderte å forlate Led Zeppelin. Han ble overtalt til å bli av Peter Grant. De hadde en kort turné i Europa i juni og juli 1980. Dette var en strippet versjon av hva de pleide å holde, uten lange soloer og jams.

27. juni holdt bandet en konsert i Nürnberg i Tyskland, men denne konserten ble avbrutt midt i den tredje sangen da John Bonham kollapset på scenen og ble kjørt til sykehuset.

 Bonhams død 
24. september 1980 ble Bonham plukket opp av bandets assistent Rex King for å bli med på en øvelse før den kommende turneen i USA, den første siden 1977. På veien kjøpte Bonham vodka. Han fortsatte å drikke da de kom til studio. Etter øvelsen dro de tilbake til Pages hus, og etter midnatt sovnet Bonham. Dagen etter fant Benji LeFevre (som hadde tatt over rollen som turnémanager for Richard Cole) og John Paul Jones ham død. Bonham ble 32 år gammel. Dødsårsaken var at han ble kvalt av sitt egen oppkast. Det ble ikke funnet narkotiske stoffer i kroppen hans. Han hadde slitt med alkoholproblemer fra tidlig i karrieren. John Bonhams bisettelse fant sted den 10. oktober 1980 i kirken i Rushock i Worcestershire.

De gjenværende medlemmene bestemte seg for å legge ned Led Zeppelin.

 Navn 
Navnet Led Zeppelin kommer angivelig fra en slengbemerkning fra The Who-trommeslager Keith Moon, som i en samtale med Page skal ha sagt: «You should call the band 'Lead Zeppelin', because it will go down like a lead balloon.» (Du bør kalle bandet 'Lead Zeppelin' (bly-luftskip), fordi det kommer til å gå i bakken som en blyballong.) Dette er senere tilbakevist av Page, som har presisert at det var bassist John Entwistle som uttalte dette. Page likte likevel dette navnet, men de endret stavemåten for å fjerne referansen til «lead», som kan bety «ledende», «lede» eller «bly», etter oppfordring fra deres manager Peter Grant.

 Gjenforeninger 
1985
Page, Plant og Jones spilte sammen som Led Zeppelin under Live Aid 13. juli 1985 med Phil Collins og Tony Thompson på trommer. De spilte tre låter, «Rock and Roll», «Whole Lotta Love» og «Stairway to Heaven». 

1988
14. mai 1988 spilte Page, Plant og Jones igjen sammen som Led Zeppelin. Med seg på trommer hadde de sønnen til John Bonham, Jason Bonham. Bandet spilte fem låter, «Kashmir», «Heartbreaker», «Whole Lotta Love», «Misty Mountain Hop» og «Stairway to Heaven».

1995
Page, Plant og Jones spilte sammen med blant andre Jason Bonham, Steven Tyler og Joe Perry fra Aerosmith samt Michael Lee og Neil Young da bandet ble tatt opp i Rock and Roll Hall of Fame i 1995, men dette var ikke annonsert eller ment som noen gjenforening av Led Zeppelin.

2007
12. september 2007 kunngjorde Led Zeppelin en gjenforening i forbindelse med en konsert for grunnleggeren av plateselskapet Atlantic Records, Ahmet Ertegün. De tre gjenlevende medlemmene spilte sammen som Led Zeppelin, og også denne gangen tok Jason Bonham farens plass bak trommene. Konserten ble avholdt på 02 Stadion i London og de nærmere  billettene ble utsolgt. Andre artister som deltok på konserten var Pete Townshend, Bill Wyman og Paolo Nutini.

 Diskografi 
 Studioalbum 
 Led Zeppelin (12. januar 1969)
 Led Zeppelin II (22. oktober 1969)
 Led Zeppelin III (1970)
 Led Zeppelin IV (1971)
 Houses of the Holy (1973)
 Physical Graffiti (24. februar 1975)
 Presence (1976)
 In Through the Out Door (1979)
 Coda (1981)

 Livealbum 
 The Song Remains the Same (1976)
 BBC Sessions (1997)
 How the West Was Won (2003)
 Celebration Day (2012)

 Samlingsalbum 
 Coda (1982) 
 Led Zeppelin Boxed Set (1990)
 Led Zeppelin Remasters (1990)
 Led Zeppelin Boxed Set 2 (1993)
 The Complete Studio Recordings (1993)
 Early Days: Best of Led Zeppelin Volume One (1999)
 Latter Days: Best of Led Zeppelin Volume Two (2000)
 Early Days and Latter Days (2002)
 Mothership (2007)
 Definitive Collection (2008)

 Bootlegs 
 Live On Blueberry Hill (1970)
 Burn Like A Candle (1972)
 The Destroyer (1977)
 Listen to This Eddie (1977)
 For Badgeholders Only (1977)

 Filmer 
 The Song Remains the Same (1976)
 Led Zeppelin (DVD) (2003)
 Celebration Day (2012)

 Tributt 
Det er en lang rekke tributtband som spiller Led Zeppelin rundt omkring i verden (f. eks. Zepparella, et helkvinnelig band med Gretchen Menn på gitar). I tillegg har flere orkestre gitt ut musikken, som London Philharmonic Orchestra sitt album Kashmir: Symphonic Led Zeppelin (1997). Forskjellige artister har gått sammen om å spille inn tributtalbum som A Tribute to Led Zeppelin – Livin, Lovin, Played (2002) og enkeltartister som Beth Hart, A Tribute to Led Zeppelin (2022), har gitt sin hyllest. Et annet eksempel er Moffett’s Zeppelin Tributes som er et Led Zeppelin-hyllestprosjekt ledet av Jonathan Moffett fra 2023, her medvirker også gitaristen Orianthi.

 Galleri 

 Referanser 

 Eksterne lenker 




 En side dedikert til Led Zeppelins slager «Stairway to heaven»

Kategori:Britiske rockegrupper
Kategori:Led Zeppelin
Kategori:Band etablert i 1968
Kategori:Medlemmer av Rock and Roll Hall of Fame